Title: Dôvodová správa
Author: Informatici
Company: MS SR

Predkladacia správa

	Vláda Slovenskej republiky uznesením č. 608/2000 z 9. augusta 2000 vyplývajúcim zo záverov spoločného rokovania vlády SR a Slovenskej rektorskej konferencie dňa 26. mája 2000 uložila ministrovi školstva predložiť na rokovanie vlády návrh opatrení na zlepšenie situácie v oblasti používania informačných technológií na vysokých školách. Takáto úloha bola formulovaná aj v pláne hlavných úloh MŠ SR pre rok 2000.

	Informačné technológie (IT) predstavujú v súčasnosti jeden zo základných predpokladov a pilierov rozvoja informačnej spoločnosti, predovšetkým v oblasti vzdelávania, vedy a výskumu. Vysoké školy všade vo svete sú hnacím motorom rozvoja informačných  technológií. Sú však zároveň aj subjektom ich pôsobenia. Je preto nevyhnutné, aby aj oblasť používania IT na slovenských vysokých školách bola predmetom celospoločenského záujmu a patrila medzi priority vlády SR.

	Viaceré aktivity s cieľom vybudovania základov informačnej spoločnosti iniciovala v poslednom období Európska komisia. Medzi základné patrí spoľahlivá vysokorýchlostná komunikačná infraštruktúra umožňujúca zavedenie nových služieb využitia dátových sietí a nové aplikácie poskytujúce komplexné riešenia. Tieto aktivity boli prezentované a súvisiace hlavné ciele formulované v  záverečných dokumentoch konferencií najmä v Lisabone (23. - 24. marec 2000) a Varšave  (10. - 12. máj 2000). 

Medzi prioritné oblasti patrí aj podpora rôznych foriem informatického vzdelávania ako druhej gramotnosti, informatického výskumu a vývoja, rozvoj informačnej infraštruktúry a podpora informatického priemyslu, pričom je dôležité znižovanie nákladov a umožnenie prístupu k Internetu pre všetkých.

Všeobecná dostupnosť a ľahká použiteľnosť informačných technológií by mali zabrániť vzniku dvoch kategórií občanov – tých, ktorí majú prístup k používaniu IT a tých, ktorí ho nemajú. Jedným z kľúčových predpokladov pre riešenie tohto problému je zabezpečiť základné vzdelanie pre každého občana tak, aby mal možnosť využívať verejné informácie a informačné služby. Pred nami stojí úloha šíriť informatickú osvetu prostredníctvom vzdelávacích programov nielen v rámci škôl a školského vzdelávania, ale aj zabezpečením vzdelávania inými verejnými komunikačnými prostriedkami. Za pomoci elektronického vzdelávania, ktorého najväčšou prednosťou je nezávislosť od času a miesta, je možné rýchlo si prehĺbiť vedomosti a v reálnom čase získať nové know-how.

Slovenská republika patrí v súčasnosti medzi krajiny zaostávajúce za vyspelými krajinami sveta vo všetkých oblastiach rozvoja informačnej spoločnosti. Pri náprave tohto stavu bude musieť zohrať veľmi dôležitú úlohu slovenské vysoké školstvo, ktoré stojí pred hlbokou transformáciou. V rámci nej by sa malo zmeniť aj postavenie a úloha informačných technológií na vysokých školách. Táto zmena by mala následne pomôcť pri zmene postavenia informačných technológií vo všetkých oblastiach spoločnosti.

Dňa 30. augusta 2000 uznesením č. 685 schválila vláda SR návrh koncepcie ďalšieho rozvoja vysokého školstva na Slovensku pre 21. storočie, v rámci ktorej boli formulované aj ciele, úlohy a návrh postupu realizácie v oblasti informačných technológií vo vysokom školstve. Tieto ciele tvoria východisko predkladaného materiálu.

I keď materiál je orientovaný na problematiku používania IT na vysokých školách, prístupy v ňom použité i jeho závery sú v súlade s pripravovaným dokumentom o politike informatizácie a prechodu k informačnej spoločnosti.